**ΕΛΛΗΝΙΚΗ ΔΗΜΟΚΡΑΤΙΑ**

**ΕΦΕΤΕΙΟ ΔΥΤ. ΜΑΚΕΔΟΝΙΑΣ**

**Αριθμός πράξης: 21/2021**

**Ο ΠΡΟΕΔΡΟΣ ΕΦΕΤΩΝ ΔΥΤΙΚΗΣ ΜΑΚΕΔΟΝΙΑΣ**

Αφού λάβαμε υπόψη:

1. Τις διατάξεις του άρθρου 15 §§1 α΄, 2 και 7 περ. α ́ στοιχ. δδ ́ και γ΄ του Ν. 1756/1988 «Κώδικας οργανισμού δικαστηρίων και κατάστασης δικαστικών λειτουργών», όπως ισχύει.

2. Τη με αριθμ. **Δ1α/Γ.Π.οικ.28503/7.5.2021** κοινή απόφαση των Υπουργών Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Ψηφιακής Διακυβέρνησης, Υποδομών και Μεταφορών, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων και του Υφυπουργού στον Πρωθυπουργό **«Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τη Δευτέρα, 10 Μαϊου 2021 και ώρα 6:00 έως και τη Δευτέρα, 17 Μαϊου 2021 και ώρα 6:00.» (ΦΕΚ Β ́ 1872/8-5.2021).**

3. Τις υπηρεσιακές ανάγκες και την ανάγκη εύρυθμης λειτουργίας των υπηρεσιών του Εφετείου Δυτικής Μακεδονίας, αλλά και την ανάγκη διασφάλισης της δημόσιας υγείας.

**Ο Ρ Ι Ζ Ο Υ Μ Ε**

 Κατά το χρονικό διάστημα **από 10.5.2021 έως και 17.5.2021:**

 **Α. ΑΝΑΣΤΕΛΛΟΝΤΑΙ** προσωρινά οι δίκες ενώπιον των πολιτικών και ποινικών δικαστηρίων.

 **Β. Από την εφαρμογή της παραπάνω περίπτωσης ΕΞΑΙΡΟΥΝΤΑΙ:**

 **1.** Οι δίκες της τακτικής διαδικασίας, οι οποίες εκδικάζονται σύμφωνα με τον ν. 4335/2015 (Α ́ 87).

  **2**. Οι δίκες ενδίκων μέσων ενώπιον του Εφετείου, οι οποίες έχουν εκδικαστεί στον πρώτο βαθμό αντιμωλία των διαδίκων ή σύμφωνα με τις διατάξεις των ειδικών διαδικασιών. Οι δίκες του προηγούμενου εδαφίου γίνονται είτε με αυτοπρόσωπη παράταση των πληρεξουσίων δικηγόρων των διαδίκων είτε με δήλωση των άρθρων 242 και 524 ΚΠολΔ, η οποία υποβάλλεται έστω και από έναν (1) εκ των πληρεξουσίων δικηγόρων των διαδίκων.

 **3.** Οι δίκες τακτικής διαδικασίας που εκδικάζονται σύμφωνα με τις διατάξεις του ν. 2915/2001 (Α ́ 109), όπως τροποποιήθηκε με τον ν. 4055/2012 (Α ́ 51).

 **4.** Οι δίκες ειδικών διαδικασιών και εφέσεων κατά ερήμην αποφάσεων, εισαγόμενων κατά το άρθρο 528 ΚΠολΔ.

 **5.** Οι δίκες ασφαλιστικών μέτρων στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων. Κατ ́ εξαίρεση, αποκλειστικά και μόνο στις δίκες ασφαλιστικών μέτρων που έχουν ως αντικείμενο ανακοπές και αιτήσεις αναστολής κατά της εκτελεστικής διαδικασίας, εργατικές διαφορές, διατροφές από τον νόμο, επιμέλεια και επικοινωνία, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, τις σχετικές με αυτές διαφορές του άρθρου 702 ΚΠολΔ, καθώς και τις δίκες της παρ. 3 του άρθρου 943 ΚΠολΔ, στις οποίες δύνανται να εξετάζονται μάρτυρες στο ακροατήριο.

 **6.** Για τις υποπερ. Β.1 έως και Β.5 προβλέπεται, σύμφωνα με το άρθρο 83 παρ. 3 του ν. 4790/2021 (ΦΕΚ Α ́ 48), η δυνατότητα υποβολής αιτήματος αναβολής με κοινή ανέκκλητη δήλωση των δικηγόρων κατ ́ άρθρο 242 παρ. 2 ΚΠολΔ και κατ ́ απόκλιση της παρ. 2 του άρθρου 115 ΚΠολΔ, η οποία δήλωση αποστέλλεται στην ηλεκτρονική διεύθυνση (e-mail) efdytmak@otenet.gr , το αργότερο μέχρι την προτεραία εργάσιμη ημέρα της δικασίμου και μέχρι ώρα 12.00 μ..

 **7.** Οι δίκες εκουσίας δικαιοδοσίας δευτέρου βαθμού και οι δίκες δευτέρου βαθμού που αφορούν ειδικούς νόμους οι οποίες δικάζονται με τη διαδικασία της εκουσίας δικαιοδοσίας, οι οποίες γίνονται με αυτοπρόσωπη παράσταση των πληρεξουσίων δικηγόρων των διαδίκων.

 **8.** Οι αιτήσεις χορήγησης και ανάκλησης προσωρινών διαταγών, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Προέδρου Υπηρεσίας, ο οποίος ορίζει τη διάρκεια της παράτασης των προσωρινών διαταγών.

 **9.** Οι συμβάσεις μεταβίβασης του άρθρου 14Α του ν. 3429/2005 (Α ́ 314) που αφορούν στη μεταβίβαση των στοιχείων του ενεργητικού των υπό ειδική εκκαθάριση των δημοσίων επιχειρήσεων, καθώς και κάθε συναφής με αυτές πράξη. Η εν λόγω εξαίρεση καταλαμβάνει και τις συμβάσεις μεταβίβασης, που υπογράφηκαν κατά το άρθρο 14Α του ν. 3429/2005 πριν τη δημοσίευση της παρούσας, καθώς και κάθε συναφή με αυτές πράξη.

 **10.** Όλες οι διαδικαστικές πράξεις και ενέργειες που ορίζονται στα άρθρα 68 επ. του ν. 4307/2014, η διενέργεια δημόσιων πλειοδοτικών διαγωνισμών και οι νόμιμες και δικαστικές προθεσμίες για τη διενέργεια αυτών.

 **11.** Η κλήρωση των ενόρκων και η έναρξη της συνόδου του Μικτού Ορκωτού Εφετείου, καθώς και η κλήρωση των συνθέσεων για την εκδίκαση των ποινικών υποθέσεων και των υποθέσεων ασφαλιστικών μέτρων.

 **12.** Η εκδίκαση κακουργημάτων για τους προσωρινά κρατούμενους κατηγορουμένους.

 **13.** Οι ποινικές δίκες που αφορούν κακουργήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2023, καθώς και πλημμελήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2022. Το δικαστήριο αποφασίζει, κατά περίπτωση, για την εκδίκαση ή τη διακοπή αυτών.

 **14.** Οι ποινικές δίκες που αφορούν υποθέσεις των οποίων οι αποφάσεις αναιρέθηκαν και παραπέμπονται προς νέα εκδίκαση.

 **15.** Η εκδίκαση των αιτήσεων αναστολής εκτέλεσης κατά τα άρθρα 471 και 497 του Κώδικα Ποινικής Δικονομίας (ΚΠΔ, ν. 4620/2019, Α ́ 96), ακύρωσης της διαδικασίας κατά τα άρθρα 341 και 435 ΚΠΔ, ακύρωσης της απόφασης κατά τα άρθρα 430 και 431 ΚΠΔ, αναβολής ή διακοπής εκτέλεσης της ποινής κατά τα άρθρα 555 και 557 ΚΠΔ, καθώς και των αιτήσεων που αφορούν στον καθορισμό συνολικής ποινής κατά το άρθρο 551 ΚΠΔ, στην απότιση της χρηματικής ποινής σε δόσεις εντός προθεσμίας κατά τα άρθρα 80 του ισχύοντος Ποινικού Κώδικα (ΠΚ, ν. 4619/2019, Α ́ 95) και 82 του προϊσχύσαντος ΠΚ (π.δ. 283/1985, Α ́ 106) και στη μετατροπή της χρηματικής ποινής ή του προστίμου σε παροχή κοινωφελούς εργασίας κατά την παρ. 5 του άρθρου 82 του προϊσχύσαντος ΠΚ.

 **16.** Η εκδίκαση των σχετικών υποθέσεων και κάθε άλλο ζήτημα που αφορά τις διαδικασίες ποινικής συνδιαλλαγής, ποινικής διαπραγμάτευσης και ποινικής διαταγής, που προβλέπονται στα άρθρα 301 έως 304 και 409 έως 416 του Κώδικα Ποινικής Δικονομίας.

 **17.** Οι ποινικές δίκες που αφορούν την εκδίκαση ενδίκων μέσων κατά αποφάσεων, με κατηγορουμένους, οι οποίοι εκτίουν ποινή στερητική της ελευθερίας σε εκτέλεση των ως άνω αποφάσεων. Και

 **18.** Η δημοσίευση αποφάσεων.

 **Γ.** Για τις ποινικές δίκες που άρχισαν πριν την ημερομηνία έναρξης της αναστολής και έχουν διακοπεί για δικάσιμο εντός του χρονικού διαστήματος της αναστολής, το δικαστήριο, κατά την ορισθείσα δικάσιμο, αποφασίζει κατά περίπτωση για την εκδίκαση ή την εκ νέου διακοπή αυτών, λαμβανομένων υπόψη των παραπάνω εξαιρέσεων, χωρίς να δεσμεύεται από αυτές.

 Προς διευκόλυνση της ενημέρωσης διαδίκων, μαρτύρων και συνηγόρων, η διακοπή της δίκης και ο ορισμός νέας δικασίμου γνωστοποιούνται από τον γραμματέα της έδρας στον Δικηγορικό Σύλλογο Κοζάνης.

 **Δ.** Στις περιπτώσεις λειτουργίας των δικαστηρίων, είναι υποχρεωτικά:

 α) Η χρήση μη ιατρικής μάσκας ή ασπίδας προστασίας προσώπου από τους δικαστές, εισαγγελείς, γραμματείς, συνηγόρους, διαδίκους και λοιπούς παρισταμένους εντός των δικαστικών αιθουσών (ακροατηρίων) και γραφείων.

 β) Η τήρηση απόστασης, κατ ́ ελάχιστο 1,5 μέτρου, μεταξύ των φυσικών προσώπων, εντός του χώρου του Δικαστικού Μεγάρου (δικαστικών αιθουσών, γραφείων κ.λπ.).

 γ) Ο ανώτατος αριθμός των εισερχομένων εντός των δικαστικών αιθουσών για τις δίκες που συνεχίζονται εντός του χρονικού διαστήματος της αναστολής, θα είναι δεκαπέντε (15) άτομα. Κατ ́ εξαίρεση, ο αριθμός των ατόμων στην αίθουσα μπορεί να υπερβεί τα δεκαπέντε (15), εάν κατά την κρίση του προεδρεύοντος του δικαστηρίου η παρουσία των ατόμων αυτών είναι απολύτως αναγκαία. Σημειωτέον ότι για τον υπολογισμό της τήρησης του ορίου των δεκαπέντε (15) ατόμων δεν συμπεριλαμβάνονται δικαστές, εισαγγελείς και δικαστικοί υπάλληλοι.

 **Ε.** Επιτρέπεται η διεξαγωγή συνεδριάσεων της Ολομέλειας του Εφετείου για ζητήματα της παρ. 7 του άρθρου 14 του ν. 1756/1988 (Α ́ 35).

 **ΣΤ.** Οι διασκέψεις, καθώς και η διεκπεραίωση οποιασδήποτε ενέργειας, που αφορά στη λειτουργία του Εφετείου, γίνεται, εφόσον είναι εφικτό, εξ αποστάσεως με τη χρήση τεχνολογικών μέσων.

 **Ζ.** Για όλο το προσωπικό που απασχολείται με οποιαδήποτε σχέση εργασίας στο Εφετείο, εφαρμόζονται κατ ́ αναλογία τα οριζόμενα στο άρθρο 5 της από 11.3.2020 πράξης νομοθετικού περιεχομένου (Α ́ 55), η οποία κυρώθηκε με το άρθρο 2 του ν. 4682/2020 (Α ́ 76).

 ΚΡΙΘΗΚΕ, ΑΠΟΦΑΣΙΣΤΗΚΕ και ΔΗΜΟΣΙΕΥΤΗΚΕ στην Κοζάνη την 10η Μαϊου 2021

Ο ΠΡΟΕΔΡΟΣ ΕΦΕΤΩΝ

ΧΑΡΑΛΑΜΠΟΣ ΠΑΠΑΚΩΣΤΑΣ